Մի խոսքով, ով կարողացել՝ օգտվել է այս ընտանիքի ծանր վիճակից եւ անգղների նման ողջ ունեցվածքը մեջ-մեջ են արել, փախցրել, գողացել, խաբել։ Ի վերջո, որդիները հոգնել են պայքարից ու արտագաղթել, տարեց մորը թողնելով մենակ՝ պարտատերերի ու խաբեբաների առաջ։ Տունը, որն առնվազն մի քանի անգամ գերազանցել է պարտքին, բանկն է բռնագրավել՝ իբր չկայացած աճուրդների արդյունքում դրա գինը հավասարեցնելով պարտքի գումարին եւ աճուրդների մասին տան տերերին տեղյակ չպահելով։ Բիզնեսի մի մասը խլել են, մյուս մասը՝ սնանկ ճանաչել։ Եվ բանը հասել է այնտեղ, որ ժամանակին շեն տուն-տեղ ունեցող կինը հիմա 20 մետրանոց մի խուց է վարձում, կար անելով՝ օրվա հաց է վաստակում, իսկ բանկը թույլ չի տալիս, որ տնից գոնե իր անձնական իրերը վերցնի։ Փող չունի նոր փաստաբան վարձելու համար եւ այնքան հուսահատված է, որ հրաժարվում է անգամ մամուլի օգնությունից։